ΚΑΝΟΝΙΣΜΟΣ (ΕΚ) αριθ. 563/2000 ΤΗΣ ΕΠΙΤΡΟΠΗΣ

της 15ης Μαρτίου 2000

για τροποποίηση του κανονισμού (ΕΚ) αριθ. 1981/94 του Συμβουλίου σχετικά με τις κοινοτικές δασμολογικές ποσοστώσεις για ορισμένα προϊόντα καταγωγής Μαρόκου και για τροποποίηση του κανονισμού (ΕΚ) αριθ. 934/95 του Συμβουλίου σχετικά με την κοινοτική στατιστική επιτήρηση στα πλαίσια ποσοτήτων αναφοράς για ορισμένα προϊόντα καταγωγής Μαρόκου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1981/94 του Συμβουλίου, της 25ης Ιουλίου 1994, για το άνοιγμα και τον τρόπο διαχείρισης κοινοτικών δασμολογικών ποσοστώσεων για ορισμένα προϊόντα καταγωγής Αιγύπτου, Αλγερίας, Ιορδανίας, Ισραήλ, Κύπρου, Μάλτας, Μαρόκου, Τουρκίας, Τυνησίας και Υπεριορδανίας και Λωρίδας της Γάζας, καθώς και για τις λεπτομέρειες παράτασης ή προσαρμογής των εν λόγω δασμολογικών ποσοστώσεων(1), όπως τροποποιήθηκε τελευταία από τον κανονισμό (ΕΚ) αριθ. 2530/1999 της Επιτροπής(2), και ιδίως τα άρθρα 6 και 7,

τον κανονισμό (ΕΚ) αριθ. 934/95 του Συμβουλίου, της 10ης Απριλίου 1995, για τον καθορισμό δασμολογικών οροφών και κοινοτικής στατιστικής επιτήρησης στα πλαίσια ποσοτήτων αναφοράς για ορισμένα προϊόντα καταγωγής Κύπρου, Αιγύπτου, Ιορδανία, Ισραήλ, Τυνησίας, Συρίας, Μάλτας, Μαρόκου και Υπεριορδανίας και Λωρίδας της Γάζας(3), όπως τροποποιήθηκε τελευταία από τον κανονισμό (ΕΚ) αριθ. 519/98 της Επιτροπής(4), και ιδίως τα άρθρα 3 και 4,

Εκτιμώντας τα ακόλουθα:

(1) Η ευρωμεσογειακή συμφωνία για τη καθιέρωση σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και του Βασιλείου του Μαρόκου, αφετέρου(5) προβλέπει ότι ορισμένα προϊόντα καταγωγής Μαρόκου είναι δυνατό να αποτελούν, κατά την εισαγωγή τους στην Κοινότητα, αντικείμενο δασμολογικών παραχωρήσεων στο πλαίσιο κοινοτικών δασμολογικών ποσοστώσεων ή κοινοτικής στατιστικής επιτήρησης ποσοτήτων αναφοράς.

(2) Για ορισμένα προϊόντα, σύμφωνα με τη συμφωνία, οι όγκοι των δασμολογικών ποσοστώσεων και των ποσοτήτων αναφοράς θα έπρεπε να αυξάνονται, από την 1η Ιανουαρίου 1997 έως την 1η Ιανουαρίου 2000, σε τέσσερα ετήσια και ίσα στάδια, κάθε ένα από τα οποία αντιστοιχεί στο 3 % του βασικού όγκου που αναφέρεται στη συμφωνία. Οι αυξήσεις που προέβλεπε η συμφωνία για τα 1997, 1998 και 1999 δεν μπόρεσαν να πραγματοποιηθούν λόγω της θέσης σε ισχύ της συμφωνίας μόλις το 2000, και συνεπώς, οι όγκοι αυτών των δασμολογικών ποσοστώσεων και ποσοτήτων αναφοράς που αναφέρονται στον παρόντα κανονισμό καθορίστηκαν με βάση τέσσερις αυξήσεις.

(3) Κατά την πρώτη περίοδο εφαρμογής, οι όγκοι των νέων δασμολογικών ποσοστώσεων και ποσοτήτων αναφοράς καθώς και των διευρυμένων δασμολογικών ποσοστώσεων και ποσοτήτων αναφοράς υπολογίζονται ανάλογα με τους όγκους που αναφέρονται στον παρόντα κανονισμό, αφού ληφθεί υπόψη το μέρος της περιόδου που έχει διαρρεύσει πριν από την ημερομηνία ισχύος της προαναφερθείσας συμφωνίας.

(4) Για να εφαρμοστούν οι νέες παραχωρήσεις που προβλέπονται στην προαναφερθείσα συμφωνία, είναι σκόπιμο να τροποποιηθούν ο κανονισμός (ΕΚ) αριθ. 1981/94 και ο κανονισμός (ΕΚ) αριθ. 934/95.

(5) Τα μέτρα που προβλέπονται από τον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Στο παράρτημα IV του κανονισμού (ΕΚ) αριθ. 1981/94 ο πίνακας για τις κοινοτικές δασμολογικές ποσοστώσεις ορισμένων προϊόντων καταγωγής του Μαρόκου, αντικαθίσταται από τον πίνακα του παρατήματος Ι του παρόντος κανονισμού.

2. Για την τρέχουσα περίοδο ποσόστωσης, οι ποσότητες οι οποίες έχουν εισαχθεί στο πλαίσιο των δασμολογικών ποσοστώσεων με αύξοντες αριθμούς 09.1105, 09.1107, 09.1115, 09.1119, 09.1122, 09.1123, 09.1124, 09.1127, 09.1131, 09.1133, 09.1135, 09.1136, 09.1137 και 09.1190 που εφαρμόζονται σύμφωνα με τον κανονισμό (ΕΚ) αριθ. 1981/94, θα ληφθούν υπόψη για τον υπολογισμό των αντιστοίχων δασμολογικών ποσοστώσεων στο παράρτημα Ι του παρόντος κανονισμού.

Άρθρο 2

Στο παράρτημα ΙΙ του κανονισμού (ΕΚ) αριθ. 934/95 οι ποσότητες αναφοράς για προϊόντα καταγωγής Μαρόκου, αντικαθίστανται από τις ποσότητες αναφοράς του παρατήματος ΙΙ του παρόντος κανονισμού.

Άρθρο 3

Κατά την πρώτη περίοδο εφαρμογής, οι όγκοι των νέων δασμολογικών ποσοστώσεων και ποσοτήτων αναφοράς καθώς και των διευρυμένων δασμολογικών ποσοστώσεων και ποσοτήτων αναφοράς υπολογίζονται ανάλογα με τους όγκους που αναφέρονται στον παρόντα κανονισμό, αφού ληφθεί υπόψη το μέρος της περιόδου που έχει διαρρεύσει πριν από την ημερομηνία έναρξης της ισχύος της ευρωμεσογειακής συμφωνίας για τη καθιέρωση σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και του Βασιλείου του Μαρόκου, αφετέρου.

Άρθρο 4

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Μαρτίου 2000.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 15 Μαρτίου 2000.

Για την Επιτροπή

Frederik BOLKESTEIN

Μέλος της Επιτροπής

(1) ΕΕ L 199 της 2.8.1994, σ. 1.

(2) ΕΕ L 306 της 1.12.1999, σ. 17.

(3) ΕΕ L 96 της 28.4.1995, σ. 6.

(4) ΕΕ L 66 της 6.3.1998, σ. 3.

(5) Δεν έχει δημοσιευθεί ακόμη στην Επίσημη Εφημερίδα.

ΠΑΡΑΡΤΗΜΑ I

"ΠΑΡΑΡΤΗΜΑ IV

ΜΑΡΟΚΟ

>ΘΕΣΗ ΠΙΝΑΚΑ>"

ΠΑΡΑΡΤΗΜΑ II

Ποσότητες αναφοράς για προϊόντα καταγωγής του Μαρόκου

>ΘΕΣΗ ΠΙΝΑΚΑ>